Propunere de REGULAMENT AL PARLAMENTULUI EUROPEAN ŞI AL CONSILIULUI privind Fondul european pentru pescuit și afaceri maritime [de abrogare a Regulamentului (CE) nr. 1198/2006 al Consiliului, a Regulamentului (CE) nr. 861/2006 al Consiliului și a Regulamentului (UE) nr. XXX/2011 al Consiliului privind politica maritimă integrată] /* COM/2013/0245 final - 2011/0380 (COD) */





EXPUNERE DE MOTIVE 1. CONTEXTUL PROPUNERII La 2 decembrie 2011, Comisia a adoptat o propunere de „Regulament al Parlamentului European și al Consiliului privind Fondul European pentru pescuit și afaceri maritime [de abrogare a Regulamentului (CE) nr. 1198/2006 al Consiliului, a Regulamentului (CE) nr. 861/2006 al Consiliului și a Regulamentului nr. XXX/2011 al Consiliului privind politica maritimă integrată]” (EMFF) La 6 octombrie 2011, Comisia și-a prezentat propunerea de regulament de stabilire a unor dispoziții comune privind FEDER, FSE, Fondul de coeziune, FEADR și EMFF și a unor dispoziții generale privind fondurile politicii de coeziune [COM (2011) 615 final]. Propunerea inițială a Comisiei pentru Regulamentul EMFF a aliniat sistemul de gestionare și control pentru EMFF cu reglementările propuse pentru FEADR. Acest lucru a fost propus în principal deoarece autoritățile care gestionează FEADR și EMFF sunt adesea aceleași și ar avea de câștigat în urma armonizării măsurilor pentru aceste două fonduri. În cursul examinării propunerii privind EMFF în grupul de lucru pentru pescuit din cadrul Consiliului, o serie de state membre au exprimat rezerve în ceea ce privește trecerea la sistemul propus de Comisie pentru gestiune și control și pentru gestiune financiară. În perioada de programare precedentă (2000-2006) și în cea actuală (2007-2013), sistemul de punere în aplicare a EMFF a fost conform cu modalitățile stabilite în cadrul politicii de coeziune, iar statele membre consideră că trebuie garantat cel mai înalt grad de continuitate. Acestea au exprimat un punct de vedere conform căruia continuarea unor astfel de modalități ar permite folosirea experienței dobândite de autoritățile naționale implicate în prezent în gestionarea fondurilor UE pentru pescuit. Deși majoritatea statelor membre au indicat că preferă alinierea EMFF cu sistemul de punere aplicare pentru politica de coeziune, acestea au subliniat, de asemenea, necesitatea de a lua în considerare principiul proporționalității [RDC articolul 4 alineatul (5)]. Programele operaționale din sectorul pescuitului sunt în majoritatea cazurilor mai reduse decât cele din cadrul politicii de coeziune și, de asemenea, au caracteristici specifice pentru a se asigura că EMFF contribuie la reforma politicii comune în domeniul pescuitului. În vederea facilitării negocierilor aflate deja în curs de desfășurare în cadrul Consiliului și al Parlamentului European, Comisia propune modificarea simultană a propunerilor Comisiei pentru Regulamentul privind dispozițiile comune și Regulamentul EMFF pentru a asigura integrarea simplă și optimizată a EMFF în setul de norme deja existente pentru politica de coeziune. O aliniere strânsă a sistemelor de punere în aplicare a EMFF la cele propuse pentru politica de coeziune în modul propus va contribui la armonizarea și coerența normelor aplicabile acestor diferite fonduri (FEDER, FSE, Fondul de coeziune și EMFF). Aceasta se bazează pe experiența obținută în perioadele de programare anterioare și facilitează o tranziție lină de la o perioadă de programare la alta. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Propunerea Comisiei de modificare a Regulamentului privind dispozițiile comune și a Regulamentului EMFF a fost precedată de discuții detaliate privind modalitățile de punere în aplicare a EMFF în cadrul grupului de lucru pentru pescuit al Consiliului și de contacte bilaterale cu statele membre. S-a realizat o evaluare a impactului pentru propunerile legislative inițiale. 3. ELEMENTELE JURIDICE ALE PROPUNERII Propunerea implică o modificare în paralel a propunerilor Comisiei cu privire la Regulamentul privind dispozițiile comune și la Regulamentul EMFF: • EMFF este integrat în dispozițiile relevante din Regulamentul privind dispozițiile comune care au fost inițial specifice politicii de coeziune, prin crearea unei noi părți a patra în Regulamentul privind dispozițiile comune care se aplică politicii de coeziune și EMFF; • Dispozițiile corespunzătoare (care corespund modalităților de punere în aplicare a FEADR sau se suprapun cu articolele din Regulamentul privind dispozițiile comune în forma modificată) se elimină din Regulamentul EMFF și se introduc trimiteri adecvate la RDC în Regulamentul EMFF, dacă este necesar. Considerentele și definițiile sunt armonizate cu modificările aduse articolelor și structurii regulamentelor. Terminologia utilizată în noua parte a patra se ajustează pentru a corespunde particularităților EMFF și în anumite cazuri este clarificat faptul că normele specifice fondurilor din cadrul EMFF pot stabili reglementări complementare. 4. IMPLICAȚII BUGETARE Propunerea modificată nu va avea implicații bugetare. Disponibilitatea unor noi date și previziuni macroeconomice, precum și aderarea Republicii Croația duc, cu toate acestea, la modificări ale pachetului financiar al EMFF. Aceste modificări nu aduc atingere negocierilor în curs privind Regulamentul CFM și Regulamentul financiar. 5. REZUMATUL MODIFICĂRILOR În ceea ce privește Regulamentul EMFF, modificarea se referă la considerentele 86, 89, 101, 103, 104 și la eliminarea considerentelor 91, 93, 94 și 97. Aceasta include modificările aduse articolelor 3, 12, 14, 20, 24, 25, 28, 33, 37, 38, 39, 45, 46, 54, 56, 61, 62, 63, 64, 67, 75, 78, 92, 94, 95, 102, 103, 105, 108, 117, 118, 119, 120, 122, 126, 128, 129, 131, 132, 133, 134, 135, 136 137, 138, 139, 140, 141, 142,143, 144, 145, 146, 147, 148, 149, 150,151, 152, 153, 154 și eliminarea articolelor 96, 97, 98, 99, 100, 101, 104, 106, 107, 109, 110, 111, 112, 113, 114, 115, 116, 121, 123, 124, 125, 127 și 130. În ceea ce privește Regulamentul privind dispozițiile comune, modificarea se referă la considerentele 3, 75, 78, 80, 84 și 87. De asemenea, se introduc modificări în articolul 1 și articolul 3 care stabilesc în mod clar aplicabilitatea fiecărei părți din Regulamentul privind dispozițiile comune în ceea ce privește fiecare fond (FEDER, FSE, FC, FEADR și EMFF). A fost nevoie de o ajustare limitată a definițiilor prevăzute la punctele (5), (7), (25) și (26) de la articolul 2 în vederea înlocuirii trimiterilor la partea a treia cu trimiteri la partea a patra. Aceasta include modificări la articolul 55 alineatul (7), articolul 64 alineatul (6), articolul 74 alineatul (1), articolul 112 alineatul (3), articolul 113 alineatul (5), articolul 114 alineatul (3) literele (b) și (g), articolul 117 alineatul (4), articolul 120, articolul 121 alineatul (1), articolul 124, articolul 126 alineatul (4), articolul 128, articolul 130 alineatul (1), articolul 131 alineatul (1), articolul 133 alineatul (1), articolul 134 alineatul (1), articolul 135, articolul 136, articolul 137 și articolul 140 alineatul (1). 2011/0380 (COD) Propunere de REGULAMENT AL PARLAMENTULUI EUROPEAN ŞI AL CONSILIULUI privind Fondul european pentru pescuit și afaceri maritime [de abrogare a Regulamentului (CE) nr. 1198/2006 al Consiliului, a Regulamentului (CE) nr. 861/2006 al Consiliului și a Regulamentului (UE) nr. XXX/2011 al Consiliului privind politica maritimă integrată] PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 42, articolul 43 alineatul (2), articolul 91 alineatul (1), articolul 100 alineatul (2), articolul 173 alineatul (3), articolul 175, articolul 188, articolul 192 alineatul (1), articolul 194 alineatul (2) și articolul 195 alineatul (2), având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Comitetului Economic și Social European[1], având în vedere avizul Comitetului Regiunilor[2], hotărând în conformitate cu procedura legislativă ordinară, întrucât: (1) Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor privind „Reforma politicii comune în domeniul pescuitului” (denumită în continuare „Comunicarea privind PCP”) a prezentat potențialele provocări, obiective și orientări ale politicii comune în domeniul pescuitului (denumită în continuare „PCP”) după 2013. În lumina dezbaterii privind comunicarea menționată, PCP trebuie reformată cu efect de la 1 ianuarie 2014. Reforma trebuie să cuprindă toate elementele principale ale PCP, inclusiv aspectele sale financiare. În vederea îndeplinirii obiectivelor reformei, este oportun să se abroge Regulamentul (CE) nr. 1198/2006 al Consiliului privind Fondul European pentru Pescuit[3], Regulamentul (CE) nr. 861/2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării[4], dispozițiile din Regulamentul (CE) nr. 1290/2005 (Fondul de Garantare) referitoare la privind produsele obținute din pescuit și din acvacultură[5], Regulamentul (CE) nr. 791/2007 de instituire a unui regim de compensare a costurilor suplimentare generate de comercializarea anumitor produse pescărești din Insulele Azore, Madeira, Insulele Canare, Guyana Franceză și Réunion, din cauza caracterului ultraperiferic al regiunilor respective[6] și să înlocuiască toate aceste dispoziții cu un nou Regulament privind Fondul european pentru pescuit și afaceri maritime (EMFF). Fiind recunoscut faptul că toate aspectele legate de oceanele și mările Europei sunt legate între ele, noul regulament trebuie să sprijine, de asemenea, dezvoltarea în continuare a politicii maritime integrate (PMI) inclusă în [Regulamentul Parlamentului European și al Consiliului de instituire a unui program de susținere a continuării dezvoltării unei politici maritime integrate]. (2) Domeniul de aplicare al EMFF trebuie să reglementeze sprijinul PCP, care cuprinde conservarea, gestionarea și exploatarea resurselor biologice marine, a resurselor biologice de apă dulce și acvacultura, precum și prelucrarea și comercializarea produselor obținute din pescuit și din acvacultură, în cazul în care astfel de activități au loc pe teritoriul statelor membre sau în apele Uniunii, fiind desfășurate inclusiv de navele de pescuit care arborează pavilionul unor țări terțe și sunt înmatriculate în țări terțe, sau de navele de pescuit ale Uniunii, sau de resortisanți ai statelor membre, fără se a aduce atingere responsabilității primare a statului de pavilion, ținând cont de dispozițiile articolului 117 din Convenția Națiunilor Unite asupra dreptului mării. (3) Succesul politicii comune în domeniul pescuitului depinde de un sistem eficace de control, inspecție și aplicare, precum și de date complete fiabile, atât în vederea consultanței științifice, cât și în scop de punere în aplicare și control; prin urmare, EMFF trebuie să sprijine aceste politici. (4) Domeniul de aplicare al EMFF trebuie să reglementeze sprijinul acordat PMI, care cuprinde elaborarea și punerea în aplicare a unor operațiuni și a unui proces decizional coordonate în legătură cu oceanele, mările, regiunile costiere și sectoarele maritime, în completarea diferitelor politici ale UE relevante, în special a politicii comune în domeniul pescuitului și a politicilor privind transportul, industria, coeziunea teritorială, mediul, energia și turismul. Trebuie să se asigure coerența și integrarea în ceea ce privește gestionarea diferitelor politici sectoriale în Marea Baltică, Marea Nordului, Mările Celtice, Golful Biscaya și Coasta Iberică, bazinul maritim al Mării Mediterane și bazinul maritim al Mării Negre. (5) În conformitate cu concluziile Consiliului European din 17 iunie 2010, prin care a fost adoptată Strategia Europa 2020, Uniunea și statele membre trebuie să pună în aplicare măsuri pentru o creștere inteligentă, durabilă și favorabilă incluziunii, promovând în același timp dezvoltarea armonioasă a Uniunii. În special, este necesară concentrarea resurselor în vederea atingerii obiectivelor și țintelor Strategiei Europa 2020, iar eficiența trebuie îmbunătățită prin punerea unui accent mai puternic pe rezultate. Includerea PMI în noul EMFF contribuie, de asemenea, la îndeplinirea principalelor obiective de politică stabilite în Comunicarea Comisiei din 3 martie 2010, „Europa 2020 – O strategie pentru creșterea inteligentă, durabilă și favorabilă incluziunii”[7] („Strategia Europa 2020”), și este conformă cu obiectivele generale privind creșterea coeziunii economice, sociale și teritoriale prevăzute în tratat. (6) Pentru a se garanta faptul că EMFF contribuie la îndeplinirea obiectivelor PCP, PMI și ale Strategiei Europa 2020, trebuie să se pună accentul pe un număr limitat de priorități esențiale referitoare la încurajarea pescăriilor și a acvaculturii bazate pe inovare și cunoaștere, la promovarea pescuitului și acvaculturii sustenabile și eficiente din punct de vedere al utilizării resurselor, la sporirea ocupării forței de muncă și a coeziunii teritoriale prin eliberarea potențialului de creștere economică și de creare a locurilor de muncă al comunităților pescărești costiere și interioare, precum și la promovarea diversificării activităților pescărești spre alte sectoare ale economiei marine. (7) În toate etapele punerii în aplicare a fondului, Uniunea trebuie să urmărească eliminarea inegalităților și promovarea egalității între bărbați și femei, precum și combaterea discriminării pe criterii de sex, origine rasială sau etnică, religie sau credință, handicap, vârstă sau orientare sexuală. (8) Obiectivul general al politicii comune în domeniul pescuitului constă în a garanta că activitățile din domeniul pescuitului și acvaculturii contribuie la condiții de mediu sustenabile pe termen lung, care sunt necesare pentru dezvoltarea economică și socială. De asemenea, politica comună în domeniul pescuitului trebuie să contribuie la creșterea productivității, la un nivel de trai echitabil pentru sectorul pescăresc și la piețe stabile și să asigure disponibilitatea resurselor și prețuri rezonabile pentru produsele livrate consumatorilor. (9) Este extrem de important ca aspectele de mediu să fie mai bine integrate în PCP, ceea ce ar duce la atingerea obiectivelor și țintelor politicii de mediu a Uniunii și ale Strategiei Europa 2020. PCP vizează o exploatare a resurselor biologice marine vii prin care să se refacă și să se mențină stocurile de pește la niveluri care să permită obținerea producției maxime durabile, cel târziu până în 2015. PCP pune în aplicare abordări preventive și ecosistemice în ceea ce privește gestionarea pescăriilor. În consecință, EMFF trebuie să contribuie la protecția mediului marin, astfel cum se prevede în Directiva 2008/56/CE a Parlamentului European și a Consiliului din 17 iunie 2008 de instituire a unui cadru de acțiune comunitară în domeniul politicii privind mediul marin (Directiva-cadru „Strategia pentru mediul marin”)[8]. (10) Având în vedere că obiectivele prezentului regulament nu pot fi îndeplinite în mod satisfăcător de statele membre, date fiind importanța și efectele operațiunilor care trebuie finanțate în cadrul programelor operaționale și problemele structurale întâmpinate în ceea ce privește dezvoltarea sectorului pescăresc și a sectorului maritim, precum și resursele financiare limitate ale statelor membre, aceste obiective pot, prin urmare, să fie realizate mai bine la nivelul Uniunii, prin furnizarea unei asistențe financiare multianuale axate pe prioritățile relevante, iar Uniunea poate adopta măsuri în conformitate cu principiul subsidiarității, astfel cum se prevede la articolul 5 alineatul (3) din Tratatul privind Uniunea Europeană. În conformitate cu principiul proporționalității, prevăzut la articolul 5 alineatul (4) din tratatul menționat, prezentul regulament nu depășește ceea ce este necesar pentru îndeplinirea acestor obiective. (11) Finanțarea prin intermediul unui fond unic, EMFF, a cheltuielilor aferente politicii comune în domeniul pescuitului și politicii maritime integrate trebuie să abordeze necesitatea unei simplificări, precum și consolidarea integrării ambelor politici. Extinderea gestiunii partajate la organizările comune ale piețelor, inclusiv la compensațiile pentru regiunile ultraperiferice și la activitățile de control și de colectare de date, trebuie să contribuie în continuare la simplificarea și reducerea sarcinii administrative atât pentru Comisie, cât și pentru statele membre și, de asemenea, să ducă la sporirea coerenței și eficienței sprijinului acordat. (12) Bugetul Uniunii trebuie să finanțeze cheltuielile aferente politicii comune în domeniul pescuitului și politicii maritime integrate prin intermediul unui fond unic, EMFF, în mod direct sau în cadrul gestiunii partajate cu statele membre. Gestiunea partajată cu statele membre trebuie să se aplice nu doar măsurilor de sprijinire a pescăriilor, a acvaculturii și a dezvoltării locale conduse de comunitate, ci și organizărilor comune ale piețelor, compensațiilor pentru regiunile ultraperiferice și activităților de control și de colectare de date. Gestiunea directă trebuie să se aplice consultanței științifice, contribuțiilor voluntare la organizațiile regionale de gestionare a pescuitului, consiliilor consultative și operațiunilor de punere în aplicare a politicii maritime integrate. Trebuie specificate tipurile de măsuri care pot fi finanțate prin EMFF. (13) Este necesar să se facă distincția între categoriile de măsuri de control și de punere în aplicare care sunt cofinanțate în cadrul gestiunii partajate și cele din cadrul gestiunii directe. Este esențială rezervarea resurselor care urmează a fi alocate activităților de control în cadrul gestiunii partajate. (14) În conformitate cu articolele 50 și 51 din [Regulamentul privind politica comună în domeniul pescuitului (denumit în continuare „Regulamentul PCP”)], asistența financiară din partea Uniunii în cadrul EMFF trebuie să fie condiționată de respectarea normelor PCP atât de către statele membre cât și de către operatori. Această condiționalitate este menită a reflecta responsabilitatea Uniunii de a garanta, în interes public, conservarea resurselor biologice marine în temeiul PCP, conform dispozițiilor articolului 3 din TFUE. (15) Îndeplinirea obiectivelor PCP ar fi subminată dacă asistența financiară oferită de Uniune în cadrul EMFF ar fi acordată operatorilor care, ex ante, nu îndeplinesc cerințele legate de interesul public de a se conserva resursele biologice marine. Prin urmare, trebuie să fie eligibili doar operatorii care, într-o anumită perioadă înaintea depunerii unei cereri de ajutor, nu au fost implicați în operarea, gestionarea sau deținerea în proprietate a navelor de pescuit incluse pe lista de nave de pescuit INN a Uniunii, în conformitate cu articolul 40 alineatul (3) din Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999[9], și care nu au comis nicio încălcare gravă în temeiul articolului 42 din Regulamentul (CE) nr. 1005/2008 sau al articolului 90 alineatul (1) din Regulamentul (CE) nr. 1224/2009 din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006[10] sau vreo altă încălcare a normelor PCP care periclitează în mod deosebit sustenabilitatea stocurilor în cauză și care constituie o amenințare gravă pentru exploatarea sustenabilă a resurselor biologice marine vii, exploatare care reface și menține populațiile speciilor capturate deasupra nivelurilor care pot furniza producția maximă durabilă (denumită în continuare „MSY”). (16) În plus, beneficiarii trebuie să îndeplinească în continuare cerințele legate de interesul public de a se conserva resursele biologice marine, după depunerea cererii de ajutor, atât pe parcursul întregii perioade de aplicare a operațiunii, cât și, în cazul anumitor tipuri de operațiuni, pe parcursul unei anumite perioade ulterioare efectuării ultimei plăți. Sprijinul acordat beneficiarilor care nu îndeplinesc cerințele legate de interesul public de a se conserva resursele biologice marine sau reținut de aceștia ar putea eventual să fie legat de încălcări și ar putea periclita astfel îndeplinirea obiectivelor PCP. (17) Consecințele prevăzute pentru situația în care nu sunt îndeplinite condițiile de eligibilitate trebuie să se aplice în cazul încălcării de către beneficiari a normelor PCP. În scopul stabilirii cuantumului cheltuielilor neeligibile, trebuie să se țină cont de gravitatea nerespectării de către beneficiari a normelor PCP, de avantajul economic derivat din nerespectarea normelor PCP sau de importanța contribuției EMFF la activitatea economică a beneficiarului. (18) Îndeplinirea obiectivelor PCP ar fi, de asemenea, subminată dacă asistența financiară oferită de Uniune în cadrul EMFF ar fi furnizată statelor membre care nu își îndeplinesc obligațiile prevăzute de normele PCP legate de interesul public de a se conserva resursele marine, de exemplu obligațiile referitoare la colectarea de date și la aplicarea controalelor. Mai mult decât atât, în cazul neîndeplinirii obligațiilor respective, există riscul ca statele membre să nu detecteze beneficiarii neeligibili sau operațiunile neeligibile. (19) Ca măsuri de precauție, pentru a preveni efectuarea de plăți neconforme și pentru a stimula statele membre să se conformeze sau să le impună beneficiarilor să se conformeze normelor PCP, trebuie folosite întreruperea termenului de plată și suspendarea plăților, două măsuri punctuale și cu sferă de aplicare limitată. În vederea respectării principiului proporționalității, corecțiile financiare care au consecințe definitive și irevocabile trebuie să se aplice doar în cazul cheltuielilor legate direct de operațiunile în timpul cărora au fost încălcate normele PCP. (20) În vederea îmbunătățirii coordonării și armonizării punerii în aplicare a fondurilor care oferă sprijin în temeiul politicii de coeziune, și anume Fondul european de dezvoltare regională (FEDER), Fondul social european (FSE) și Fondul de coeziune (FC), a fondului pentru dezvoltare rurală, și anume Fondul european agricol pentru dezvoltare rurală (FEADR), și a fondului pentru sectorul maritim și sectorul pescuitului, și anume Fondul european pentru pescuit și afaceri maritime (EMFF), s-au stabilit dispoziții comune pentru toate aceste fonduri („fondurile CSC”) în [Regulamentul (UE) nr. (…) de stabilire a unor dispoziții comune][11]. Pe lângă regulamentul respectiv, EMFF conține dispoziții specifice datorate particularităților PCP și PMI. (21) Având în vedere dimensiunea viitorului EMFF și principiul proporționalității, dispozițiile referitoare la planificarea strategică constituie o derogare de la regulament[ul de stabilire a unor dispoziții comune] și, prin urmare, în perioada de programare trebuie să existe cel puțin două consultări ale părților interesate, dar nu neapărat o dată pe an, deoarece acest lucru ar constitui o sarcină administrativă și financiară excesivă atât pentru Comisie, cât și pentru statele membre. (22) Acțiunile Uniunii trebuie să fie complementare cu acțiunile statelor membre sau să urmărească să contribuie la acțiunile acestora. Pentru a se asigura o valoare adăugată semnificativă, parteneriatul dintre Comisie și statele membre trebuie consolidat prin dispoziții privind participarea diferitelor tipuri de parteneri, acordându-se atenția corespunzătoare competențelor instituționale ale statelor membre. Trebuie să se acorde o atenție specială reprezentării adecvate a femeilor și a grupurilor minoritare. Parteneriatul vizează autoritățile regionale, locale și alte autorități publice, precum și alte organisme relevante, inclusiv cele care răspund de protecția mediului și de promovarea egalității între bărbați și femei, partenerii economici și sociali și alte organisme competente. Partenerii vizați trebuie implicați în elaborarea contractelor de parteneriat, precum și în pregătirea, punerea în aplicare, monitorizarea și evaluarea programării. (23) În conformitate cu principiul proporționalității, mijloacele utilizate de Comisie și de statele membre pot varia în funcție de cuantumul total al cheltuielilor publice alocat programului operațional. Această variație trebuie să se aplice în special mijloacelor utilizate pentru evaluarea, controlul și raportarea cu privire la punerea în aplicare a programelor operaționale. (24) Comisia trebuie să stabilească o defalcare anuală per stat membru a creditelor de angajament disponibile, aplicând criterii obiective și transparente care trebuie să includă alocările istorice în temeiul Regulamentului (CE) nr. 1198/2006 al Consiliului și consumul anterior în temeiul Regulamentului (CE) nr. 861/2006 al Consiliului. (25) Îndeplinirea anumitor condiționalități ex ante este extrem de importantă în contextul PCP, în special în ceea ce privește prezentarea unui plan strategic național multianual pentru acvacultură și capacitatea administrativă dovedită în vederea respectării cerințelor privind datele necesare pentru gestionarea pescăriilor, precum și în vederea punerii în aplicare a unui sistem de control, inspecție și executare al Uniunii. (26) Având în vedere obiectivul referitor la simplificare, toate activitățile EMFF care se încadrează în gestiunea partajată, inclusiv controlul și colectarea de date, trebuie să ia forma unui singur program operațional per stat membru, în conformitate cu structura națională a acestuia. Exercițiul de programare vizează perioada de la 1 ianuarie 2014 la 31 decembrie 2020. Fiecare stat membru trebuie să elaboreze un program operațional unic. Fiecare program trebuie să stabilească o strategie pentru atingerea țintelor legate de prioritățile Uniunii pentru EMFF și o selecție de măsuri. Programarea trebuie să respecte prioritățile Uniunii, fiind adaptată în același timp la contextele naționale și completând alte politici ale Uniunii, în special politica de dezvoltare rurală și politica de coeziune. (27) Pentru a contribui la obiectivul referitor la simplificarea aplicării EMFF și pentru a reduce atât costurile cu controalele, cât și rata de eroare, statele membre trebuie să folosească la maximum posibilitatea oferită de [regulamentul de stabilire a unor dispoziții comune] de a folosi sume forfetare și alte forme de grant simplificate. (28) În vederea punerii în aplicare a obligațiilor în materie de control în temeiul PCP, statele membre trebuie să elaboreze secțiunea privind controlul din cadrul programului operațional în așa fel încât să fie în conformitate cu prioritățile Uniunii adoptate de Comisie în acest domeniu de politică. În vederea ajustării programului operațional la nevoile în continuă schimbare în materie de control și executare, secțiunea privind controlul din cadrul programului operațional poate fi revizuită regulat în funcție de schimbările priorităților Uniunii în ceea ce privește politica de control și executare din cadrul PCP. Aceste modificări trebuie să fie aprobate de Comisie. (29) În vederea păstrării flexibilității în ceea ce privește programarea activităților în domeniul controlului, revizuirea secțiunii privind controlul din cadrul programului operațional trebuie să facă obiectul unei proceduri simplificate. (30) Statele membre trebuie să elaboreze secțiunea privind colectarea de date din cadrul programului operațional în așa fel încât să fie în conformitate cu programul multianual al Uniunii. Pentru a se adapta la nevoile specifice legate de activitățile de colectare de date, statele membre trebuie să elaboreze un plan de lucru anual care să fie adaptat anual sub îndrumarea Comisiei și aprobat de Comisie. (31) În vederea îmbunătățirii competitivității și a performanței economice a activităților de pescuit, este esențial să se stimuleze inovarea și antreprenoriatul. Prin urmare, EMFF trebuie să susțină operațiunile inovatoare și dezvoltarea afacerilor. (32) De asemenea, investițiile în capitalul uman sunt esențiale pentru îmbunătățirea competitivității și a performanței economice a activităților maritime și de pescuit. Prin urmare, EMFF trebuie să susțină învățarea pe tot parcursul vieții, cooperarea dintre oamenii de știință și pescari, stimulând diseminarea cunoștințelor, precum și serviciile de consiliere care contribuie la îmbunătățirea performanței și a competitivității generale a operatorilor. (33) Fiind recunoscută importanța rolului jucat de soțiile/soții pescarilor independenți în pescuitul costier artizanal, EMFF trebuie să susțină formarea profesională și participarea la rețele, contribuind la dezvoltarea profesională a acestora și oferindu-le mijloacele necesare pentru a îndeplini mai eficient sarcinile auxiliare tradiționale. (34) Fiind cunoscută participarea redusă la dialogul social a celor care practică pescuitul costier artizanal, EMFF trebuie să susțină organizațiile care promovează acest dialog în forumurile corespunzătoare. (35) Fiind cunoscute potențialul oferit de diversificare celor care practică pescuitul costier artizanal și rolul esențial al acestora în cadrul comunităților costiere, EMFF trebuie să susțină diversificarea atât prin finanțarea întreprinderilor nou înființate și a investițiilor pentru modernizarea navelor pe care le dețin, cât și prin formarea relevantă necesară pentru dobândirea competențelor profesionale în domeniul relevant din afara activităților de pescuit. (36) În vederea abordării nevoilor în materie de sănătate și securitate la bordul navelor, EMFF trebuie să susțină investițiile care vizează garantarea siguranței și igienei la bord. (37) Ca urmare a instituirii unor sisteme de concesiuni de pescuit transferabile, prevăzute la articolul 27 din [Regulamentul PCP], și pentru a sprijini statele membre în punerea în aplicare a acestor noi sisteme, EMFF trebuie să acorde sprijin pentru consolidarea capacităților și schimbul de bune practici. (38) Introducerea sistemelor de concesiuni de pescuit transferabile trebuie să sporească competitivitatea sectorului. Prin urmare, ar putea fi necesare noi oportunități profesionale în afara activităților de pescuit. Prin urmare, EMFF trebuie să susțină diversificarea și crearea de locuri de muncă în cadrul comunităților de pescuit, în special prin sprijinirea întreprinderilor nou înființate și reafectarea navelor de pescuit costier artizanal către alte activități maritime, diferite de activitățile de pescuit. Această ultimă operațiune pare a fi oportună, deoarece navele de pescuit costier artizanal nu sunt incluse în sistemele de concesiuni de pescuit transferabile. (39) Obiectivul politicii comune în domeniul pescuitului este de a asigura exploatarea sustenabilă a stocurilor de pește. Supracapacitatea a fost identificată drept principala cauză a pescuitului excesiv. Prin urmare, adaptarea flotei de pescuit a Uniunii la resursele disponibile este extrem de importantă. Eliminarea supracapacității prin intermediul ajutoarelor publice, precum cel pentru încetarea temporară sau definitivă a activității și schemele de dezmembrare a navelor, s-a dovedit ineficientă. Prin urmare, EMFF va susține instituirea și gestionarea sistemelor de concesiuni de pescuit transferabile care vizează reducerea supracapacității și creșterea performanței și a profitabilității economice a operatorilor implicați. (40) Având în vedere că supracapacitatea este una dintre principalele cauze ale pescuitului excesiv, trebuie luate măsuri pentru adaptarea flotei de pescuit a Uniunii la resursele disponibile; în acest context, EMFF trebuie să sprijine instituirea, modificarea și gestionarea sistemelor de concesiuni de pescuit transferabile introduse de PCP ca instrumente de gestionare pentru reducerea supracapacității. (41) Sunt extrem de importante integrarea în EMFF a preocupărilor legate de mediu și sprijinirea aplicării măsurilor de conservare din cadrul PCP, ținând totuși cont de condițiile diferite din diversele ape ale Uniunii. În acest scop, este esențială elaborarea unei abordări pe regiuni a măsurilor de conservare. (42) De asemenea, EMFF trebuie să sprijine reducerea impactului pescuitului asupra mediului marin, mai ales prin promovarea ecoinovării și a unor unelte și echipamente de pescuit mai selective, precum și măsuri care să vizeze protejarea și refacerea biodiversității și ecosistemelor marine și a serviciilor pe care le furnizează acestea, în conformitate cu strategia în domeniul biodiversității pentru 2020. (43) În conformitate cu interdicția de aruncare înapoi în mare a capturilor, introdusă de PCP, EMFF trebuie să susțină investițiile la bord care au drept obiectiv utilizarea optimă a capturilor de pește nedorite și valorificarea componentelor prea puțin utilizate ale capturilor de pește. Având în vedere resursele reduse, pentru a se maximiza valoarea capturilor de pește, EMFF trebuie să sprijine, de asemenea, investițiile la bord care au drept obiectiv sporirea valorii adăugate a capturilor de pește. (44) Fiind recunoscută importanța porturilor de pescuit, a locurilor de debarcare și a adăposturilor, EMFF trebuie să susțină investițiile relevante menite în special a spori eficiența energetică, protecția mediului, calitatea produselor debarcate, precum și siguranța și condițiile de muncă. (45) Este esențial pentru Uniune să se atingă un echilibru sustenabil între resursele de apă dulce și exploatarea acestora; prin urmare, ținându-se cont de impactul asupra mediului și asigurându-se, totodată, faptul că aceste sectoare își păstrează viabilitatea economică, trebuie prevăzute dispoziții corespunzătoare care să susțină pescuitul în apele interioare. (46) În conformitate cu Strategia Comisiei de dezvoltare durabilă a acvaculturii europene[12], obiectivele PCP și Strategia Europa 2020, EMFF trebuie să sprijine dezvoltarea durabilă a sectorului acvaculturii din punct de vedere economic, social și de mediu. (47) Acvacultura contribuie la creșterea economică și la crearea locurilor de muncă în regiunile costiere și rurale. Prin urmare, este esențial ca EMFF să fie accesibil întreprinderilor din sectorul acvaculturii, în special IMM-urilor, și să contribuie la implicarea unor noi producători în afaceri în sectorul acvaculturii. În vederea îmbunătățirii competitivității și a performanței economice a activităților din sectorul acvaculturii, este esențial să se stimuleze inovarea și antreprenoriatul. Prin urmare, EMFF trebuie să sprijine operațiunile inovatoare și dezvoltarea afacerilor, în special acvacultura în scopuri nealimentare și de larg. (48) Noile forme de venituri combinate cu activitățile din sectorul acvaculturii și-au demonstrat deja valoarea adăugată în ceea ce privește dezvoltarea afacerilor. Prin urmare, EMFF trebuie să susțină activitățile complementare din afara acvaculturii, cum ar fi turismul pentru pescuitul cu undița sau activitățile educaționale sau de mediu. (49) O altă modalitate importantă prin care întreprinderile din sectorul acvaculturii își pot crește veniturile este să ofere valoare adăugată propriilor produse prin prelucrarea și comercializarea propriei producții, precum și prin introducerea de noi specii cu bune perspective de piață, diversificând astfel producția. (50) Fiind cunoscută necesitatea identificării celor mai adecvate zone pentru dezvoltarea acvaculturii, ținându-se seama de accesul la ape și spațiu, EMFF trebuie să sprijine autoritățile naționale în luarea deciziilor strategice la nivel național. (51) De asemenea, investițiile în capitalul uman sunt esențiale pentru creșterea competitivității și a performanței economice ale activităților din sectorul acvaculturii. Prin urmare, EMFF trebuie să sprijine învățarea pe tot parcursul vieții și participarea la rețele, care stimulează diseminarea cunoștințelor, precum și serviciile de consiliere care contribuie la îmbunătățirea performanței și a competitivității generale a operatorilor. (52) În vederea promovării unei acvaculturi sustenabile din punctul de vedere al mediului, EMFF trebuie să susțină activitățile din sectorul acvaculturii care respectă foarte mult mediul, conversia la managementul de mediu a întreprinderilor din sector, utilizarea sistemelor de audit, precum și conversia la acvacultura ecologică. Pe aceeași linie, EMFF trebuie, de asemenea, să susțină acvacultura care furnizează servicii de mediu speciale. (53) Fiind cunoscută importanța protecției consumatorilor, EMFF trebuie să asigure sprijinul corespunzător pentru fermieri în vederea prevenirii și atenuării riscurilor la adresa sănătății publice și a animalelor care pot fi cauzate de creșterea animalelor de acvacultură. (54) Fiind recunoscut riscul investițiilor în activitățile din sectorul acvaculturii, EMFF trebuie să contribuie la securitatea afacerilor prin reglementarea accesului la asigurarea stocurilor, salvgardând, prin urmare, veniturile producătorilor în cazul unor pierderi neobișnuite de producție provocate în special de dezastrele naturale, evenimentele climatice adverse, schimbările bruște în ceea ce privește calitatea apei, bolile sau infestările parazitare și distrugerea instalațiilor de producție. (55) Având în vedere că abordarea bazată pe dezvoltarea locală plasată sub responsabilitatea comunității s-a dovedit a fi, de-a lungul anilor, utilă în promovarea dezvoltării zonelor pescărești și rurale prin luarea în considerare în totalitate a nevoilor multisectoriale pentru dezvoltarea endogenă, pe viitor este necesar să se continue și să se consolideze sprijinul acordat. (56) În zonele pescărești, dezvoltarea locală plasată sub responsabilitatea comunității trebuie să încurajeze abordările inovatoare pentru stimularea creșterii economice și crearea locurilor de muncă, în special prin creșterea valorii adăugate a produselor obținute din pescuit și prin diversificarea economiei locale către noi activități economice, inclusiv către cele oferite de „creșterea albastră” și sectoarele maritime mai mari. (57) Dezvoltarea durabilă a zonelor pescărești trebuie să contribuie la îndeplinirea obiectivelor Strategiei Europa 2020 privind promovarea incluziunii sociale și reducerea sărăciei, la încurajarea inovării la nivel local, precum și la obiectivul coeziunii teritoriale, o prioritate principală a Tratatului de la Lisabona. (58) Dezvoltarea locală plasată sub responsabilitatea comunității trebuie pusă în aplicare prin intermediul unei abordări ascendente de către parteneriatele locale care sunt compuse din reprezentanți ai sectorului public, ai sectorului privat și ai sectorului societății civile și să reflecte în mod corect societatea locală; acești actori locali se află în poziția ideală pentru a elabora și a pune în aplicare strategii de dezvoltare locală multisectoriale integrate, menite să satisfacă nevoile zonelor de pescărești locale din care fac parte; în vederea asigurării reprezentativității grupurilor de acțiune locală, este important ca niciun grup cu un anumit interes să nu dețină mai mult de 49 % din drepturile de vot în cadrul organismelor de luare a deciziilor. (59) Interconectarea diferitelor parteneriate locale este o caracteristică esențială a acestei abordări. Cooperarea dintre aceste parteneriate locale este un instrument important de dezvoltare care trebuie pus la dispoziție de EMFF. (60) Sprijinul acordat zonelor pescărești prin intermediul EMFF trebuie coordonat cu sprijinul pentru dezvoltare locală oferit de alte fonduri ale Uniunii și trebuie să vizeze toate aspectele care țin de elaborarea și punerea în aplicare a strategiilor de dezvoltare locală și a operațiunilor grupurilor de acțiune locală, precum și costurile de animare a zonelor locale și de desfășurare a parteneriatelor locale. (61) În vederea asigurării viabilității pescăriilor și a acvaculturii pe o piață extrem de competitivă, este necesar să se prevadă dispoziții care să ofere sprijin pentru punerea în aplicare a [Regulamentului (UE) nr. privind organizarea comună a piețelor în sectorul produselor obținute din pescuit și din acvacultură][13], precum și pentru activitățile de comercializare și prelucrare efectuate de operatori cu scopul de a maximiza valoarea produselor obținute din pescuit și din acvacultură. Trebuie să se acorde o atenție specială promovării operațiunilor care integrează activitățile de producție, prelucrare și comercializare din cadrul lanțului de aprovizionare. Pentru a se putea adapta la noua politică privind interdicția de aruncare înapoi în mare a capturilor, EMFF trebuie să susțină, de asemenea, prelucrarea capturilor nedorite. (62) Prin acordarea de sprijin, trebuie să se dea prioritate organizațiilor de producători și asociațiilor de organizații de producători. Compensarea ajutoarelor pentru depozitare și a ajutoarelor pentru planurile de producție și comercializare trebuie eliminate treptat, deoarece importanța acestui tip special de sprijin s-a diminuat din cauza evoluției structurii pieței Uniunii pentru acest tip de produse și din cauza creșterii importanței organizațiilor de producători puternice. (63) Fiind recunoscută concurența din ce în ce mai acerbă cu care se confruntă cei care practică pescuitul costier artizanal, EMFF trebuie să susțină inițiativele antreprenoriale ale acestor pescari, oferind valoare adăugată capturilor de pește ale acestora, în special prin prelucrarea sau comercializarea directă a capturilor de pește. (64) Activitățile de pescuit din regiunile ultraperiferice ale Uniunii Europene întâmpină dificultăți legate, în special, de costurile suplimentare generate de comercializarea anumitor produse obținute din pescuit, din cauza dezavantajelor specifice recunoscute la articolul 349 din Tratatul privind funcționarea Uniunii Europene. (65) În vederea menținerii competitivității anumitor produse obținute din pescuit provenite din regiunile ultraperiferice ale Uniunii Europene în raport cu produsele similare din alte regiuni ale Uniunii Europene, Uniunea Europeană a introdus, în 1992, măsuri pentru compensarea costurilor suplimentare conexe din sectorul pescăriilor. Măsurile aplicate pentru perioada 2007-2013 sunt stabilite în Regulamentul (CE) nr. 791/2007 al Consiliului[14]. Este necesar să se prevadă în continuare sprijin pentru compensarea costurilor suplimentare generate de comercializarea anumitor produse obținute din pescuit începând cu 1 ianuarie 2014. (66) Având în vedere condițiile de comercializare diferite din regiunile ultraperiferice în cauză, fluctuațiile capturilor și ale stocurilor, precum și ținând cont de cererile pieței, deciziile cu privire la produsele obținute din pescuit eligibile pentru compensații, cantitățile maxime ale acestora și cuantumurile compensărilor în cadrul alocării totale acordate fiecărui stat membru trebuie lăsate la latitudinea statelor membre implicate. (67) Statele membre trebuie să fie autorizate să diferențieze lista și cantitățile de produse obținute din pescuit în cauză, precum și cuantumurile compensațiilor din alocarea totală per stat membru. De asemenea, statele membre trebuie să fie autorizate să își ajusteze planurile de compensare, dacă acest lucru este justificat de schimbarea situației. (68) Statele membre trebuie să stabilească cuantumul compensațiilor la un nivel care să permită o compensare corespunzătoare a costurilor suplimentare generate de dezavantajele specifice regiunilor ultraperiferice și, în special, de transportul produselor către Europa continentală. Pentru a se evita supracompensarea, suma trebuie să fie proporțională cu costurile suplimentare pe care ajutoarele sunt menite să le compenseze și să nu depășească în niciun caz 100 % din costurile transportului către Europa continentală și alte costuri conexe. În acest scop, trebuie de asemenea, luate în considerare alte tipuri de intervenții publice care au un impact asupra nivelului costurilor suplimentare. (69) Este extrem de important ca statele membre și operatorii să fie echipați astfel încât să se poată efectua controale la un standard ridicat și, prin urmare, să se asigure respectarea normelor politicii comune în domeniul pescuitului, asigurându-se în același timp exploatarea sustenabilă a resurselor acvatice vii; prin urmare, EMFF trebuie să sprijine statele membre și operatorii în conformitate cu Regulamentul (CE) nr. 1224/2009 al Consiliului. Prin crearea unei culturi a respectării normelor, acest sprijin contribuie la creșterea durabilă. (70) Sprijinul acordat statelor membre în temeiul Regulamentului (CE) nr. 861/2006 al Consiliului pentru cheltuielile suportate în legătură cu punerea în aplicare a sistemului de control al Uniunii trebuie continuat în cadrul EMFF, urmărindu-se logica ce stă la baza unui fond unic. (71) În conformitate cu obiectivele politicii Uniunii în materie de control și executare, pare oportună alocarea unei durate minime pentru controlul pescăriilor în ceea ce privește utilizarea navelor, aeronavelor și elicopterelor de patrulare, durată care trebuie stabilită exact pentru a oferi o bază pentru sprijinul din cadrul EMFF. (72) Având în vedere importanța cooperării dintre statele membre în domeniul controlului, EMFF trebuie să ofere sprijin în acest sens. (73) Trebuie să se prevadă dispoziții privind sprijinul pentru colectarea, gestionarea și utilizarea datelor din sectorul pescăresc, astfel cum se specifică în programul multianual al Uniunii, în special pentru sprijinirea programelor naționale și a gestionării și utilizării datelor pentru analiza științifică și punerea în aplicare a PCP. Sprijinul acordat statelor membre în temeiul Regulamentului (CE) nr. 861/2006 pentru cheltuielile suportate în legătură cu colectarea, gestionarea și utilizarea datelor din sectorul pescăresc trebuie continuat în temeiul EMFF, urmărindu-se logica ce stă la baza unui fond unic. (74) De asemenea, este necesară sprijinirea cooperării între statele membre și, după caz, cu țările terțe, cu privire la colectarea datelor în cadrul aceluiași bazin maritim, precum și cu organismele științifice internaționale relevante. (75) Obiectivul PMI este de a sprijini utilizarea durabilă a mărilor și oceanelor și de a dezvolta un proces decizional coordonat, coerent și transparent cu privire la politicile care privesc oceanele, mările, insulele, regiunile costiere și ultraperiferice și sectoarele maritime, în conformitate cu Comunicarea Comisiei „O politică maritimă integrată pentru Uniunea Europeană”[15]. (76) Este necesară o finanțare susținută pentru punerea în aplicare și dezvoltarea ulterioară a politicii maritime integrate pentru Uniunea Europeană, necesitate reflectată în declarațiile Consiliului, ale Parlamentului European și ale Comitetului Regiunilor[16]. (77) EMFF trebuie să susțină promovarea guvernanței maritime integrate la toate nivelurile, în special prin schimburi de bune practici, precum și prin dezvoltarea ulterioară și punerea în aplicare a strategiilor privind bazinele maritime. Strategiile vizează stabilirea unui cadru integrat pentru abordarea provocărilor comune în bazinele maritime europene și pentru consolidarea cooperării între părțile interesate, pentru a maximiza utilizarea instrumentelor financiare și a fondurilor Uniunii, precum și pentru a contribui la coeziunea economică, socială și teritorială a Uniunii. (78) De asemenea, EMFF trebuie să susțină dezvoltarea ulterioară a unor instrumente destinate creării de sinergii între inițiativele adoptate în diferite sectoare și care privesc mările, oceanele și coastele. Acesta este cazul supravegherii maritime integrate, care are drept obiectiv o mai bună cunoaștere a situației maritime, prin schimburi de informații consolidate și securizate între sectoare. Totuși, operațiunile legate de supravegherea maritimă încadrate în domeniul de aplicare al titlului V din Tratatul privind funcționarea Uniunii Europene nu trebuie finanțate prin EMFF. (79) Interconectarea anumitor sisteme de informații operate de sectoarele respective poate necesita mobilizarea mecanismelor de finanțare proprii într-o manieră coerentă și în conformitate cu dispozițiile tratatului. Pentru dezvoltarea sustenabilă a zonelor marine și a regiunilor costiere sunt esențiale amenajarea spațiului maritim și gestionarea integrată a zonelor costiere, ambele contribuind la îndeplinirea obiectivelor legate de gestionarea bazată pe ecosisteme și la dezvoltarea legăturilor dintre uscat și mare. De asemenea, aceste unelte sunt importante pentru gestionarea diverselor utilizări ale coastelor, mărilor și oceanelor noastre, pentru a permite dezvoltarea economică durabilă a acestora și pentru a stimula investițiile transfrontaliere, iar prin punerea în aplicare a directivei-cadru „Strategia pentru mediul marin” vor fi definite mai exact limitele sustenabilității activităților umane care au un impact asupra mediului marin. În plus, trebuie îmbunătățite cunoștințele despre lumea marină și trebuie stimulată inovarea prin facilitarea colectării, partajarea gratuită, reutilizarea și diseminarea datelor referitoare la starea oceanelor și mărilor. (80) De asemenea, EMFF trebuie să sprijine creșterea economică durabilă, ocuparea forței de muncă, inovarea și competitivitatea în cadrul sectoarelor maritime și în regiunile costiere. Este deosebit de important să se identifice atât obstacolele legate de reglementare și deficiențele în materie de competență care împiedică creșterea în sectoarele maritime emergente și viitoare, cât și operațiunile menite să încurajeze investițiile în inovarea tehnologică necesară pentru a spori potențialul de afaceri al aplicațiilor marine și maritime. (81) EMFF trebuie să fie complementar și coerent cu instrumentele financiare existente și viitoare puse la dispoziție de Uniune și de statele membre, la nivel național și subnațional, în vederea promovării protecției și utilizării sustenabile a oceanelor, mărilor și coastelor, contribuind la încurajarea unei cooperări mai eficace între statele membre și regiunile costiere, insulare și ultraperiferice ale acestora, luându-se în considerare ordinea priorităților și progresul proiectelor naționale și locale. Fondul va fi armonizat cu alte politici ale Uniunii care pot îngloba o dimensiune maritimă, în special cu Fondul european de dezvoltare regională, Fondul de coeziune și Fondul social european, precum și cu Programul-cadru pentru cercetare „Orizont 2020” și cu politica energetică. (82) În vederea realizării obiectivelor PCP la nivel global, Uniunea joacă un rol activ în activitățile organizațiilor internaționale. Prin urmare, este esențial ca Uniunea să contribuie la activitățile unor astfel de organizații care contribuie la asigurarea conservării și exploatării sustenabile a resurselor pescărești în marea liberă și în apele țărilor terțe. Sprijinul acordat organizațiilor internaționale în temeiul Regulamentului (CE) nr. 861/2006 trebuie continuat în cadrul EMFF, urmărindu-se logica ce stă la baza unui fond unic. (83) În vederea îmbunătățirii guvernanței în cadrul PCP și pentru a se asigura funcționarea eficace a consiliilor consultative (CC), este esențial ca acestea din urmă să primească fonduri suficiente și permanente pentru a-și putea îndeplini cu eficacitate rolul consultativ în cadrul PCP. Urmărind logica ce stă la baza unui fond unic, sprijinul acordat CC în cadrul EMFF trebuie să înlocuiască sprijinul acordat consiliilor consultative regionale (CCR) în temeiul Regulamentului (CE) nr. 861/2006. (84) Prin intermediul asistenței tehnice, EMFF trebuie să ofere sprijin administrativ, tehnic și pentru pregătire, precum și sprijin pentru măsurile de informare, participare la rețele, evaluări, audituri, studii și schimburi de experiență, cu scopul de a facilita punerea în aplicare a programului operațional și de a promova abordările și practicile inovatoare necesare pentru o punere în aplicare simplă și transparentă. De asemenea, asistența tehnică trebuie să includă înființarea unei rețele europene a grupurilor locale de acțiune în domeniul pescuitului, care să vizeze consolidarea capacităților, diseminarea informațiilor, schimburile de experiență și susținerea cooperării între parteneriatele locale. (85) În ceea ce privește toate operațiunile finanțate în temeiul prezentului regulament, atât în cadrul gestiunii partajate, cât și în cadrul gestiunii directe, trebuie să se asigure protecția intereselor financiare ale Uniunii prin aplicarea corespunzătoare a legislației referitoare la protecția intereselor respective și să se garanteze efectuarea controalelor corespunzătoare de către statele membre și Comisie. (86) [Regulamentul (UE) nr. […] de stabilire a unor dispoziții comune] și dispozițiile adoptate în temeiul acestuia trebuie să se aplice dispozițiilor din prezentul regulament, care intră sub incidența gestiunii partajate. În special [Regulamentul (UE) nr. […] de stabilire a unor dispoziții comune][17] prevede dispoziții referitoare la gestiunea partajată a fondurilor Uniunii cu statele membre pe baza principiilor de bună gestiune financiară, transparență și nediscriminare, precum și dispoziții referitoare la funcția organismelor acreditate și la principiile bugetare, dispoziții care trebuie respectate în cadrul prezentului regulament. (87) Cu toate acestea, având în vedere specificitatea EMFF, în special dimensiunea acestuia, tipurile de operațiuni finanțate, legătura puternică cu PCP și orice alți factori relevanți, câteva dintre dispozițiile comune referitoare la gestiunea partajată trebuie adaptate, derogate sau completate în prezentul regulament. Când dispozițiile [Regulamentului (UE) nr. […] de stabilire a unor dispoziții comune] impun acest lucru, EMFF trebuie să completeze și să suplimenteze respectivele dispoziții comune. (88) Cunoscându-se importanța faptului de a se asigura conservarea resurselor biologice marine și protejarea stocurilor de pește, mai ales de pescuitul ilegal, și în spiritul concluziilor prezentate în Cartea verde privind Reforma politicii comune în domeniul pescuitului[18], operatorii care nu se conformează normelor PCP și periclitează în mod deosebit sustenabilitatea stocurilor în cauză, constituind astfel o amenințare gravă pentru exploatarea sustenabilă a resurselor biologice marine vii care reface și menține populațiile speciilor capturate deasupra nivelurilor care pot furniza MSY, precum și operatorii implicați în pescuitul INN trebuie să fie excluși de la sprijin în cadrul EMFF. În nicio etapă, de la selectarea la punerea în aplicare a unei operațiuni, finanțarea acordată de Uniune nu trebuie utilizată în vederea subminării interesului public de a se conserva resursele biologice marine cuprins în obiectivele regulamentului PCP. (89) Statele membre trebuie să adopte măsuri adecvate pentru a garanta funcționarea corespunzătoare a sistemelor de gestiune și control. În acest scop, trebuie să se desemneze o autoritate de gestionare, o agenție de plăți și un organism de certificare pentru fiecare program operațional și să se specifice responsabilitățile acestora. Aceste responsabilități trebuie să se refere în primul rând la o bună punere în aplicare din punct de vedere financiar, la organizarea evaluării, la certificarea cheltuielilor, la audit și la respectarea dreptului Uniunii. Trebuie să se prevadă reuniuni regulate între Comisie și autoritățile naționale în cauză, în vederea monitorizării asistenței. În ceea ce privește gestionarea și controlul, trebuie să se stabilească, în special, modalitățile prin care statele membre pot garanta că sistemele sunt puse în aplicare și funcționează în mod satisfăcător. Pentru a asigura o tranziție fără dificultăți de la modalitățile curente de gestiune și control pentru FEP și pentru a promova armonizarea normelor pentru fondurile ISE, modalitățile de gestiune și controlul și cele de gestiune financiare ar trebui stabilite în [Regulamentul (UE) nr. [...] de stabilire a unor dispoziții comune]. (8990)Interesele financiare ale Uniunii Europene trebuie protejate prin măsuri proporționate de-a lungul întregului ciclu al cheltuielilor, inclusiv prin prevenirea, detectarea și investigarea neregulilor, prin recuperarea fondurilor pierdute, plătite necuvenit sau utilizate incorect și, după caz, prin penalități. (91) Sumele recuperate de statele membre în urma neregulilor trebuie să rămână disponibile pentru programele operaționale ale statului membru în cauză. În lipsa unei recuperări integrale a cuantumurilor afectate de nereguli, trebuie conceput un sistem de responsabilitate financiară a statelor membre, iar Comisia trebuie să aibă dreptul de a salvgarda interesele bugetului Uniunii, imputând statului membru respectiv cuantumurile pierdute din cauza neregulilor și nerecuperate în termene limită rezonabile. (902)În interesul unui bun parteneriat de muncă și al promovării corespunzătoare a asistenței acordate de Uniune, trebuie prevăzute acțiuni de informare și publicitate cât mai ample. Autoritățile responsabile cu gestionarea asistenței trebuie să răspundă de acest aspect și de informarea Comisiei cu privire la măsurile adoptate. (93) Normele și procedurile care reglementează angajamentele și plățile trebuie simplificate, astfel încât să se asigure un flux de trezorerie regulat. O prefinanțare de 4 % din contribuția EMFF ar contribui la accelerarea punerii în aplicare a programului operațional. (94) În vederea asigurării bunei gestionări a resurselor Uniunii, trebuie îmbunătățite previzionarea și execuția cheltuielilor. În acest scop, statele membre trebuie să trimită periodic Comisiei previziunile referitoare la utilizarea resurselor Uniunii, iar orice întârzieri în execuția financiară trebuie să determine rambursarea avansurilor și dezangajări automate. (915) Pentru a aborda nevoile specifice ale PCP menționate la articolele 50 și 51 din [regulamentul PCP] și pentru a contribui la respectarea normelor PCP, trebuie prevăzute dispoziții suplimentare față de normele privind întreruperea termenului de plată [Regulamentul (UE) nr. [...] de stabilire a unor dispoziții comune]. În cazul în care un stat membru sau un operator nu își îndeplinește obligațiile în temeiul PCP sau în cazul în care Comisia are dovezi care sugerează o astfel de neîndeplinire a obligațiilor, Comisia trebuie să poată, ca măsură de precauție, să întrerupă plățile. (926) De asemenea, pe lângă posibilitatea de întrerupere, și pentru a evita un risc evident de a ajunge să ramburseze cheltuieli neeligibile, Comisia trebuie să poată suspenda plățile legate de o nerespectare a normelor PCP, astfel cum prevăd articolele 50 și 51 din [Regulamentul PCP]. (97) În vederea stabilirii relației financiare dintre agențiile de plăți acreditate și bugetul Uniunii, Comisia trebuie să verifice și să închidă anual conturile agențiilor de plăți. Decizia de verificare și închidere a conturilor trebuie să vizeze caracterul complet, acuratețea și veridicitatea conturilor, dar nu conformitatea cheltuielilor cu legislația Uniunii. (938) Programul operațional trebuie să facă obiectul monitorizării și evaluării în vederea îmbunătățirii calității sale și pentru a se demonstra realizările obținute. Comisia trebuie să stabilească un cadru comun de monitorizare și evaluare, asigurând, printre altele, disponibilitatea datelor relevante în timp util. În acest context, trebuie stabilită o listă de indicatori și impactul politicii EMFF trebuie evaluat de către Comisie în raport cu obiectivele specifice. (949) Responsabilitatea pentru monitorizarea programului trebuie împărțită între autoritatea de gestionare și un comitet de monitorizare înființat în acest scop. În acest scop, trebuie specificate responsabilitățile respective. Monitorizarea programului trebuie să implice redactarea unui raport anual de punere în aplicare care trebuie înaintat Comisiei. (95100) În vederea consolidării accesibilității și transparenței informațiilor privind oportunitățile de finanțare și beneficiarii proiectelor, în fiecare stat membru trebuie să fie disponibil un site sau portal internet unic conținând informații privind programele operaționale, inclusiv listele de operațiuni sprijinite în cadrul fiecărui program operațional. Aceste informații trebuie să ofere publicului larg și mai ales contribuabililor europeni o imagine rezonabilă, tangibilă și concretă privind modul în care este cheltuită finanțarea din partea Uniunii în cadrul EMFF. Pe lângă acest obiectiv, publicarea datelor relevante trebuie să servească și scopului de a informa publicul în legătură cu posibilitatea solicitării de finanțare din partea Uniunii. Totuși, în vederea respectării pe deplin a dreptului fundamental la protecția datelor și în conformitate cu hotărârea Curții în cauzele conexate Schecke[19], publicarea numelor persoanelor fizice nu trebuie să fie obligatorie. (96101) Pentru a suplimenta și a modifica anumite elemente neesențiale ale prezentului regulament, Comisiei trebuie să i se delege competența de a adopta acte în conformitate cu articolul 290 din tratat în ceea ce privește un cod de conduită care să permită identificarea cazurilor de nerespectare a normelor PCP care ar putea duce la inadmisibilitatea cererii și a calendarului cererii, în vederea asigurării în mod proporționat a condiționalității ex ante, identificarea investițiilor eligibile la bord pentru a se evita investițiile care ar duce la creșterea capacității de pescuit a navei, privind metoda de calculare a venitului net în caz de ecoinovare, privind stabilirea operațiunilor eligibile și a costurilor legate de protejarea și refacerea zonelor marine protejate, privind identificarea costurilor eligibile ale investițiilor în acvacultura de larg și în scopuri nealimentare, stabilirea conținutului planului de acțiune din cadrul strategiilor de dezvoltare locală, stabilirea costurilor eligibile din cadrul costurilor de funcționare și de animare generate de strategiile de dezvoltare locală, obligațiile agențiilor de plăți, stabilirea sarcinilor organismelor de certificare, clarificarea procedurilor pentru o pistă de audit adecvată, clarificarea obligațiilor statelor membre în cazul recuperării sumelor plătite necuvenit, stabilirea cazurilor de încălcare a normelor PCP care ar putea duce la suspendarea plăților, stabilirea criteriilor și a metodologiei de aplicat în cazul unor corecții financiare forfetare sau extrapolate și lista cazurilor relevante de încălcare a normelor PCP care ar putea duce la aplicarea unor corecții financiare și privind conținutul și formarea sistemului de monitorizare și evaluare. (97102) Atunci când pregătește și elaborează acte delegate, Comisia trebuie să asigure transmiterea simultană, la timp și adecvată a documentelor relevante către Parlamentul European și Consiliu. (98103) Trebuie să se delege Comisiei competența de a adopta, prin acte de punere în aplicare, decizii privind defalcarea anuală a alocărilor, decizii de aprobare a programelor operaționale și a modificărilor acestora, decizii privind prioritatea Uniunii în ceea ce privește politica de control și de punere în aplicare, decizii de aprobare a planurilor de lucru anuale pentru colectarea de date, decizii de stabilire a dovezilor privind încălcarea normelor PCP care determină întreruperea termenului de plată, decizii privind nerespectarea normelor PCP care determină o eventuală suspendare a plăților, decizii privind suspendarea plăților și ridicarea suspendării plăților și decizii privind corecțiile financiare și decizii privind verificarea și închiderea conturilor. (99104) În vederea asigurării unor condiții uniforme pentru punerea în aplicare a prezentului regulament, trebuie să se confere Comisiei competențe de punere în aplicare în ceea ce privește formatul programului operațional, procedurile de adoptare a programului operațional, procedurile referitoare la adoptarea planului de lucru anual pentru colectarea de date, aplicarea concretă a procentajelor intensității ajutoarelor prevăzute în anexa I, intervalul de timp pentru trimiterea declarațiilor de cheltuieli intermediare, normele privind obligația agențiilor de plăți referitoare la gestiune și control, sarcinile specifice ale organismelor de certificare, normele pentru o gestiune și un control eficiente, norme pentru stabilirea plăților care trebuie suspendate, procedurile de întrerupere a termenului de plată sau de suspendare a plăților, procedura referitoare la controalele la fața locului suplimentare efectuate de Comisie, formatul rapoartelor anuale de punere în aplicare, elementele care trebuie incluse în evaluările ex ante și ex post și elaborarea elementelor tehnice pentru măsurile legate de publicitate. Aceste competențe trebuie exercitate în conformitate cu Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie[20]. (100105) Având în vedere caracterul procedural al dispozițiilor care urmează a fi adoptate de Comisie prin actele de punere în aplicare prevăzute la articolele 24, 98, 10320 și 12043, pentru adoptarea acestora din urmă trebuie să se aplice procedura de consultare. (101106) Pentru a se realiza o tranziție fără dificultăți de la sistemul prevăzut de Regulamentul (CE) nr. 1198/2006 la sistemul prevăzut de prezentul regulament, trebuie să se delege Comisiei competența de a adopta acte în conformitate cu articolul 290 din tratat în ceea ce privește stabilirea de dispoziții tranzitorii. (102107) Noua schemă de sprijin prevăzută de prezentul regulament înlocuiește schema de sprijin instituită de Regulamentul (CE) nr. 1198/2006, Regulamentul (CE) nr. 861/2006, Regulamentul Parlamentului European și al Consiliului de instituire a unui program de susținere a continuării dezvoltării unei politici maritime integrate, Regulamentul (CE) nr. 1290/2005 privind Fondul de garantare, Regulamentul (CE) nr. 791/2007 și articolul 103 din Regulamentul 1224/2009. Prin urmare, aceste regulamente și dispoziții trebuie abrogate de la 1 ianuarie 2014, ADOPTĂ PREZENTUL REGULAMENT: TITLUL I OBIECTIVE CAPITOLUL I Domeniu de aplicare și definiții Articolul 1 Obiect Prezentul regulament definește măsurile financiare ale Uniunii necesare pentru punerea în aplicare: (a) a politicii comune în domeniul pescuitului (PCP), (b) a măsurilor relevante legate de dreptul mării, (c) a dezvoltării durabile a zonelor pescărești și a pescuitului în apele interioare, (d) și a politicii maritime integrate (PMI). Articolul 2 Domeniul de aplicare geografic Prezentul regulament se aplică operațiunilor desfășurate pe teritoriul Uniunii, cu excepția cazului în care prezentul regulament conține dispoziții contrare exprese. Articolul 3 Definiții 1. În sensul prezentului regulament și fără a se aduce atingere alineatului (2), se aplică definițiile prevăzute la articolul 5 din [Regulamentul privind politica comună în domeniul pescuitului][21], la articolul 5 din [Regulamentul privind organizarea comună a piețelor în sectorul produselor din pescuit și din acvacultură], la articolul 4 din Regulamentul (CE) nr. 1224/2009 al Consiliului și la articolul 2 din Regulamentul (UE) nr. [de stabilire a unor dispoziții comune][22]. 2. În sensul prezentului regulament, se aplică următoarele definiții: (1) „mediul comun pentru schimbul de informații (CISE)” înseamnă o rețea de sisteme cu structură descentralizată, dezvoltată pentru schimbul de informații între utilizatori din diferite sectoare, în vederea îmbunătățirii gradului de cunoaștere a activităților pe mare; (2) „operațiuni transsectoriale” înseamnă inițiative reciproc avantajoase pentru diferite sectoare și/sau politici sectoriale, menționate în Tratatul privind funcționarea Uniunii Europene, și care nu pot fi realizate în totalitate prin măsurile cuprinse în domeniile de politică respective; (3) „sistemul electronic de înregistrare și raportare (ERS)” înseamnă un sistem pentru înregistrarea și raportarea electronică a datelor, astfel cum se prevede la articolele 15, 24 și 63 din Regulamentul (CE) nr. 1224/2009 al Consiliului; (4) „Rețeaua europeană de observare și date privind mediul marin” înseamnă o rețea care integrează într-o resursă europeană comună și accesibilă programele naționale de observare și de date privind mediul marin; (5) „zonă pescărească” înseamnă o zonă cu un țărm marin sau lacustru ori incluzând iazuri sau un estuar, cu un nivel semnificativ de ocupare a forței de muncă în sectorul pescăresc sau al acvaculturii și desemnată ca atare de statul membru în cauză; (6) „pescar” înseamnă orice persoană care practică pescuitul profesional, astfel cum este recunoscut de statul membru în cauză, la bordul unei nave de pescuit operaționale, sau care desfășoară activitatea de capturare profesională a organismelor marine, astfel cum este recunoscută de către statul membru, fără navă; (7) „politica maritimă integrată” (PMI) înseamnă o politică a Uniunii al cărei scop este să încurajeze un proces decizional coordonat și coerent pentru a maximiza dezvoltarea durabilă, creșterea economică și coeziunea socială a statelor membre și mai ales a regiunilor costiere, insulare și ultraperiferice ale Uniunii, precum și a sectoarelor maritime, prin politici coerente legate de domeniul maritim și cooperare internațională relevantă; (8) „supravegherea maritimă integrată” este o inițiativă a UE menită să sporească eficacitatea și eficiența activităților de supraveghere pe mările Europei prin intermediul schimbului de informații și al colaborării transsectoriale și transfrontaliere; (9) „neregulă” înseamnă neregulă, astfel cum este definită la articolul 1 alineatul (2) din Regulamentul nr. 2988/95 al Consiliului; (10) „pescuit în apele interioare” înseamnă pescuitul desfășurat în scop comercial fie de nave care operează exclusiv în apele interioare, fie cu alte dispozitive utilizate pentru pescuitul la copcă; (11) „managementul integrat al zonelor costiere” înseamnă strategiile și măsurile definite în Recomandarea Parlamentului European și a Consiliului (2002/413/CE) din 30 mai 2002 privind punerea în aplicare a managementului integrat al zonelor costiere din Europa[23]; (12) „guvernanța maritimă integrată” înseamnă gestionarea coordonată a tuturor politicilor sectoriale ale UE care privesc oceanele, mările și regiunile costiere; (13) „regiuni marine” înseamnă zonele geografice enumerate în anexa I la Decizia 2004/585/CE a Consiliului și zonele stabilite de organizațiile regionale de gestionare a pescuitului; (14) „amenajarea spațiului maritim” înseamnă un proces prin care autoritățile publice analizează și alocă distribuția temporală și spațială a activităților umane în zonele marine cu scopul de a îndeplini obiective ecologice, economice și sociale; (15) „măsură” înseamnă un set de operațiuni; (16) „cheltuieli publice” înseamnă orice contribuție la finanțarea operațiunilor provenită din bugetul statului membru, din cel al autorităților regionale sau locale sau din cel al Uniunii Europene și orice cheltuieli similare. Orice contribuție la finanțarea operațiunilor provenită din bugetul organismelor sau asociațiilor de drept public ale uneia sau mai multor autorități regionale sau locale sau din bugetul unor organisme de drept public care acționează în conformitate cu Directiva 2004/18/CE a Parlamentului European și a Consiliului din 31 martie 2004 privind coordonarea procedurilor de atribuire a contractelor de achiziții publice de lucrări, de bunuri și de servicii este considerată contribuție publică; (17) „strategie pentru bazinul maritim” înseamnă un cadru structurat de cooperare cu privire la o anumită zonă geografică, dezvoltat de instituțiile europene, statele membre, regiunile acestora și, după caz, țările terțe, care împart același bazin maritim; strategia ține cont de specificitățile geografice, climatice, economice și politice ale bazinului maritim; (18) „pescuitul costier artizanal” înseamnă activitatea de pescuit desfășurată de nave de pescuit cu o lungime totală de maximum 12 metri care nu utilizează uneltele de pescuit tractate enumerate în tabelul 3 din anexa I la Regulamentul (CE) nr. 26/2004 al Comisiei din 30 decembrie 2003 privind registrul flotei de pescuit comunitare[24]; (19) „nave care operează exclusiv în apele interioare” înseamnă nave care sunt angajate în pescuitul în scopuri comerciale în apele interioare și care nu sunt incluse în registrul flotei de pescuit a Uniunii. TITLUL II CADRU GENERAL CAPITOLUL I Instituirea și obiectivele Fondului european pentru pescuit și afaceri maritime Articolul 4 Instituire Se instituie Fondul european pentru pescuit și afaceri maritime (EMFF). Articolul 5 Obiective EMFF contribuie la îndeplinirea următoarelor obiective: (b) promovarea pescăriilor și acvaculturii sustenabile și competitive; (c) încurajarea dezvoltării și punerii în aplicare a politicii maritime integrate a Uniunii într-o manieră complementară față de politica de coeziune și de politica comună în domeniul pescuitului; (d) promovarea unei dezvoltări favorabile incluziunii și echilibrate a zonelor de pescuit; (e) stimularea punerii în aplicare a PCP. Articolul 6 Prioritățile Uniunii Îndeplinirea obiectivelor EMFF va contribui la Strategia Europa 2020 pentru o creștere inteligentă, durabilă și favorabilă incluziunii. Obiectivele EMFF vor fi urmărite prin intermediul următoarelor șase priorități ale Uniunii, care reflectă obiectivele tematice relevante ale cadrului strategic comun (denumit în continuare „CSC”): (1) Creșterea gradului de ocupare a forței de muncă și sporirea coeziunii teritoriale prin intermediul următoarelor obiective: (a) promovarea creșterii economice, a incluziunii sociale, a creării de locuri de muncă și sprijinirea mobilității forței de muncă în cadrul comunităților costiere și interioare care depind de pescuit și de acvacultură; (b) diversificarea activităților pescărești spre alte sectoare ale economiei maritime și creșterea economiei maritime, inclusiv atenuarea schimbărilor climatice. (2) Încurajarea pescăriilor inovatoare, competitive și bazate pe cunoaștere, prin punerea accentului pe următoarele domenii: (a) sprijin pentru consolidarea dezvoltării tehnologice, a inovării și a transferului de cunoștințe; (b) sporirea competitivității și a viabilității pescăriilor, în special a flotei costiere artizanale, și îmbunătățirea condițiilor de siguranță sau de lucru; (c) dezvoltarea de noi competențe profesionale și învățarea pe tot parcursul vieții; (d) îmbunătățirea organizării piețelor produselor obținute din pescuit. (3) Încurajarea acvaculturii inovatoare, competitive și bazate pe cunoaștere prin punerea accentului pe următoarele domenii: (a) sprijin pentru consolidarea dezvoltării tehnologice, a inovării și a transferului de cunoștințe; (b) sporirea competitivității și a viabilității întreprinderilor din sectorul acvaculturii, în special ale IMM-urilor; (c) dezvoltarea de noi competențe profesionale și învățarea pe tot parcursul vieții; (d) îmbunătățirea organizării piețelor produselor obținute din acvacultură. (4) Promovarea pescăriilor sustenabile și eficiente din punctul de vedere al utilizării resurselor, prin punerea accentului pe următoarele domenii: (a) reducerea impactului pescăriilor asupra mediului marin; (b) protejarea și refacerea biodiversității și ecosistemelor marine, inclusiv a serviciilor pe care le furnizează acestea. (5) Promovarea unei acvaculturi sustenabile și eficiente din punctul de vedere al utilizării resurselor prin punerea accentului pe următoarele domenii: (a) îmbunătățirea ecosistemelor legate de acvacultură și promovarea unei acvaculturi eficiente din punctul de vedere al utilizării resurselor; (b) promovarea acvaculturii cu nivel ridicat de protecție a mediului, de sănătate și bunăstare a animalelor și de sănătate și siguranță publică. (6) Încurajarea punerii în aplicare a PCP prin: (a) furnizarea de cunoștințe științifice și colectarea de date; (b) sprijinirea controlului și executării, consolidarea capacității instituționale și o administrație publică eficientă. CAPITOLUL II Gestiune partajată și directă Articolul 7 Gestiune partajată și directă 1. Măsurile cuprinse în titlul V și asistența tehnică în temeiul articolului 92 se finanțează din EMFF în conformitate cu principiul gestiunii partajate între statele membre și Uniune și în temeiul normelor comune prevăzute de [Regulamentul (UE) nr. […] de stabilire a unor dispoziții comune][25]. 2. Măsurile cuprinse în titlul VI, cu excepția asistenței tehnice în temeiul articolului 92, se finanțează din EMFF în conformitate cu principiul gestiunii directe. CAPITOLUL III Principiile generale ale asistenței în cadrul gestiunii partajate Articolul 8 Ajutoare de stat 1. Fără a aduce atingere alineatului (2) din prezentul articol, articolele 107, 108 și 109 din tratat se aplică ajutorului acordat de statele membre întreprinderilor din domeniul pescuitului și al acvaculturii. 2. Totuși, articolele 107, 108 și 109 din tratat nu se aplică plăților efectuate de statele membre în temeiul prezentului regulament și în conformitate cu acesta, în cadrul domeniului de aplicare al articolului 42 din tratat. 3. Dispozițiile naționale care stabilesc finanțarea publică ce depășește dispozițiile prezentului regulament în ceea ce privește contribuțiile financiare prevăzute la alineatul (2), sunt tratate per ansamblu în temeiul alineatului (1). Articolul 9 Parteneriat Prin derogare de la articolul 5 alineatul (4) din [Regulamentul (UE) nr. […] de stabilire a unor dispoziții comune], Comisia consultă de cel puțin două ori pe parcursul perioadei de programare organizațiile care reprezintă partenerii la nivelul Uniunii cu privire la punerea în aplicare a sprijinului acordat din EMFF. Articolul 10 Coordonare Pe lângă principiile enumerate la articolul 4 din [Regulamentul (UE) nr. […] de stabilire a unor dispoziții comune], Comisia și statele membre asigură coordonarea și complementaritatea între sprijinul acordat prin intermediul EMFF și al altor politici și instrumente financiare ale Uniunii, inclusiv prin Regulamentul (UE) nr. [privind instituirea unui program pentru mediu și politici climatice (programul-cadru LIFE)][26], și sprijinul acordat în cadrul acțiunii externe a Uniunii. Coordonarea dintre asistența oferită din EMFF și prin programul-cadru LIFE se realizează, în special, prin promovarea finanțării activităților care completează proiectele integrate finanțate în cadrul programului-cadru LIFE, precum și prin promovarea utilizării soluțiilor, metodelor și abordărilor validate în cadrul programului-cadru LIFE. Articolul 11 Condiționalități ex ante Condiționalitățile ex ante menționate în anexa III la prezentul regulament se aplică în cazul EMFF. CAPITOLUL IV Admisibilitatea cererilor și operațiunile neeligibile Articolul 12 Admisibilitatea cererilor 1. Cererile înaintate de către următorii operatori nu sunt admisibile pentru obținerea de sprijin din EMFF pentru o perioadă de timp determinată: (a) operatorii care au comis o încălcare gravă în temeiul articolului 42 din Regulamentul (CE) nr. 1005/2008 sau al articolului 90 alineatul (1) din Regulamentul (CE) nr. 1224/2009; (b) operatorii implicați în operarea, gestionarea sau deținerea în proprietate a navelor de pescuit incluse pe lista de nave de pescuit INN a Uniunii, în conformitate cu articolul 40 alineatul (3) din Regulamentul (CE) nr. 1005/2008; (c) operatorii care au vreo altă nerespectare a normelor PCP care periclitează în mod deosebit sustenabilitatea stocurilor în cauză. 2. Cererile înaintate de operatorii care au comis o neregulă în cadrul FEP sau EMFF nu sunt admisibile pentru o perioadă de timp determinată. 3. Se deleagă Comisiei competența de a adopta acte delegate în conformitate cu articolul 12750 în ceea ce privește: (a) identificarea perioadei de timp menționate la alineatele (1) și (2), care trebuie să fie proporțională cu gravitatea încălcării sau numărul de repetări ale încălcării sau nerespectării în cauză; (b) datele de începere sau de încheiere relevante ale perioadei menționate la alineatul (1); (c) identificarea celorlalte cazuri de nerespectare menționate la alineatul (1) litera (c) care periclitează în mod deosebit sustenabilitatea stocurilor în cauză. 4. Statele membre solicită operatorilor care înaintează o cerere în cadrul EMFF să furnizeze autorității de gestionare o declarație semnată care să confirme că aceștia respectă criteriile enumerate la alineatul (1) și că nu au comis nicio neregulă în cadrul FEP sau EMFF, astfel cum se prevede la alineatul (2). Statele membre verifică veridicitatea declarației înainte de aprobarea operațiunii. 5. Se deleagă Comisiei competența de a adopta acte delegate în conformitate cu articolul 12750 în ceea ce privește instituirea unui sistem pentru schimbul de informații între statele membre cu privire la nereguli. Articolul 13 Operațiuni neeligibile Următoarele operațiuni nu sunt eligibile în cadrul EMFF: (a) operațiunile care determină creșterea capacității de pescuit a navei; (b) construcția de noi nave de pescuit, dezafectarea sau importul de nave de pescuit; (c) încetarea temporară a activităților de pescuit; (d) pescuitul experimental; (e) transferul dreptului de proprietate asupra unei întreprinderi; (f) repopularea directă, cu excepția cazului în care această operațiune este prevăzută în mod explicit de un act juridic al Uniunii ca măsură de conservare sau în cazul repopulării experimentale. TITLUL III CADRUL FINANCIAR Articolul 14 Execuția bugetară 1. Bugetul Uniunii alocat pentru EMFF în temeiul titlului V se execută în cadrul gestiunii partajate, în conformitate cu articolul 4 din [Regulamentul (UE) nr. […] de stabilire a unor dispoziții comune]. 2. Bugetul Uniunii alocat pentru EMFF în temeiul titlului VI se execută direct de către Comisie în conformitate cu articolul 55 alineatul (1) litera (a) din [noul regulament financiar]. 3. Comisia anulează, total sau parțial, angajamentul bugetar în cadrul gestiunii directe în conformitate cu [noul regulament financiar] și în conformitate cu articolul 12447 din prezentul regulament. 4. Principiul bunei gestiuni financiare se aplică în conformitate cu articolele 27 și 50 din [noul regulament financiar]. Articolul 15 Resursele bugetare în cadrul gestiunii partajate 1. Resursele disponibile pentru angajamentele din EMFF pentru perioada 2014-2020 în cadrul gestiunii partajate se ridică la 5 520 000 000 EUR în prețuri curente în conformitate cu defalcarea anuală prevăzută în anexa II. 2. Suma de 4 535 000 000 EUR din resursele menționate la alineatul (1) se alocă dezvoltării durabile a pescăriilor, a acvaculturii și a zonelor pescărești în temeiul titlului V capitolele I, II și III. 3. Suma de 477 000 000 EUR din resursele menționate la alineatul (1) se alocă măsurilor de control și de executare menționate la articolul 78. 4. Suma de 358 000 000 EUR din resursele menționate la alineatul (1) se alocă măsurilor privind colectarea de date menționate la articolul 79. 5. Resursele alocate drept compensații zonelor ultraperiferice în temeiul titlului V capitolul V nu pot depăși anual: – 4 300 000 EUR pentru Insulele Azore și Madeira; – 5 800 000 EUR pentru Insulele Canare; – 4 900 000 EUR pentru Guyana Franceză și Réunion. 6. Suma de 45 000 000 EUR din resursele menționate la alineatul (1) se alocă ajutorului pentru depozitare menționat la articolul 72 pentru perioada 2014-2018 inclusiv. Articolul 16 Resursele bugetare în cadrul gestiunii directe Suma de 1 047 000 000 EUR din EMFF se alocă măsurilor din cadrul gestiunii directe, conform titlului VI capitolele I și II. Această sumă include asistența tehnică prevăzută la articolul 91. Articolul 17 Distribuția fondurilor pentru gestiunea partajată 1. Resursele disponibile pentru angajamentele statelor membre, menționate la articolul 15 alineatele (2)-(6) pentru perioada 2014-2020 și enumerate în tabelul din anexa II, sunt stabilite pe baza următoarelor criterii obiective: (a) În ceea ce privește titlul V: (i) nivelul ocupării forței de muncă în sectorul pescăriilor și al acvaculturii; (ii) nivelul producției în sectorul pescăriilor și al acvaculturii și (iii) ponderea flotei de pescuit costier artizanal în cadrul flotei de pescuit; (b) În ceea ce privește articolele 78 și 79: (i) amploarea sarcinilor de control ale statului membru în cauză, aproximată în funcție de dimensiunea flotei de pescuit naționale, de numărul debarcărilor și de valoarea importurilor din țările terțe; (ii) resursele de control disponibile în raport cu amploarea sarcinilor de control ale statului membru, mijloacele disponibile fiind aproximate în funcție de numărul controalelor desfășurate pe mare și al inspecțiilor la debarcare; (iii) amploarea sarcinilor statului membru în cauză referitoare la colectarea de date, aproximată în funcție de dimensiunea flotei de pescuit naționale, de numărul debarcărilor, de intensitatea activităților de monitorizare științifică pe mare și de numărul de studii la care ia parte statul membru și (iv) resursele disponibile pentru colectarea de date în raport cu amploarea sarcinilor statului membru referitoare la colectarea de date, mijloacele disponibile fiind aproximate în funcție de numărul observatorilor pe mare și de numărul resurselor umane și al mijloacelor tehnice necesare pentru punerea în aplicare a programului național de eșantionare în vederea colectării de date. (c) În ceea ce privește toate măsurile, alocările anterioare în temeiul Regulamentului (CE) nr. 1198/2006 al Consiliului și consumul anterior în temeiul Regulamentului (CE) nr. 861/2006. 2. Printr-un act de punere în aplicare, Comisia adoptă o decizie de stabilire a defalcării anuale a resurselor totale per stat membru. TITLUL IV PROGRAMARE CAPITOLUL I Programarea în cazul măsurilor finanțate în cadrul gestiunii partajate Articolul 18 Elaborarea programelor operaționale 1. Fiecare stat membru elaborează un program operațional unic pentru a pune în aplicare prioritățile Uniunii care urmează a fi cofinanțate de EMFF. 2. Statul membru elaborează programul operațional în urma cooperării strânse cu partenerii menționați la articolul 5 din [Regulamentul (UE) nr. [...] de stabilire a unor dispoziții comune]. Consultarea partenerilor cu privire la documentele pregătitoare se organizează într-o manieră care să permită examinarea acestor documente de către partenerii în cauză. 3. În ceea ce privește secțiunea programului operațional menționată la articolul 20 alineatul (1) litera (n), Comisia adoptă, printr-un act de punere în aplicare, până cel târziu la 31 mai 2013, prioritățile Uniunii privind politica de control și executare. 4. Secțiunea programului operațional menționată la articolul 20 alineatul (1) litera (o), care acoperă partea din programul multianual menționat la articolul 37 alineatul (5) din [Regulamentul privind politica comună în domeniul pescuitului] referitoare la anul 2014, se transmite până cel târziu la 31 octombrie 2013. Articolul 19 Principii orientative pentru programul operațional În procesul de elaborare a programului operațional, statul membru ia în considerare următoarele principii orientative: (a) includerea combinațiilor relevante de măsuri în legătură cu fiecare prioritate a Uniunii, rezultate în mod logic în urma evaluării ex ante și a analizei punctelor forte, a punctelor slabe, a oportunităților și a amenințărilor (denumită în continuare „analiza SWOT”); (b) integrarea în program a unei abordări pertinente orientate spre inovare și spre atenuarea schimbărilor climatice și adaptarea la acestea; (c) proiectarea acțiunilor corespunzătoare în vederea simplificării și a facilitării punerii în aplicare a programului; (d) după caz, coerența măsurilor în temeiul priorităților Uniunii pentru EMFF menționate la articolul 6 alineatele (3) și (5) din prezentul regulament cu planul strategic național multianual pentru acvacultură menționat la articolul 43 din [Regulamentul privind politica comună în domeniul pescuitului]. Articolul 20 Conținutul programului operațional 1. Pe lângă elementele menționate la articolul 24 din [Regulamentul (UE) nr. [...] de stabilire a unor dispoziții comune], programul operațional include: (a) evaluarea ex ante menționată la articolul 48 din [Regulamentul (UE) nr. [...] de stabilire a unor dispoziții comune]; (b) analiza situației în termenii analizei SWOT și identificarea nevoilor care trebuie abordate în zona geografică cuprinsă de program; Analiza este structurată în jurul priorităților Uniunii. În cadrul tuturor priorităților Uniunii, se evaluează nevoile specifice legate de atenuarea schimbărilor climatice și adaptarea la acestea și de promovarea inovării, în vederea identificării răspunsurilor relevante în aceste două domenii la nivelul fiecărei priorități; o sinteză a situației domeniilor de politică eligibile pentru sprijin în ceea ce privește punctele forte și punctele slabe; (c) integrarea în program a unei demonstrații de abordare pertinentă în favoarea inovării, a mediului, inclusiv în privința nevoilor zonelor Natura 2000, a atenuării schimbărilor climatice și adaptării la acestea; (d) evaluarea condiționalităților ex ante și, atunci când este necesar, acțiunile menționate la articolul 17 alineatul (4) din [Regulamentul (UE) nr. (…) de stabilire a unor dispoziții comune], precum și obiectivele de etapă stabilite în scopul aplicării articolului 19 din [Regulamentul (UE) nr. (…) de stabilire a unor dispoziții comune]; (e) o listă cu măsurile selectate, organizate în funcție de prioritățile Uniunii; (f) descrierea criteriilor de selecție pentru proiecte; (g) descrierea criteriilor de selecție pentru strategiile de dezvoltare locală prevăzute la titlul V capitolul III; (h) o indicare clară a operațiunilor prevăzute la titlul V capitolul III care pot fi întreprinse în comun și care pot beneficia, prin urmare, de o mai mare intensitate a ajutorului, în conformitate cu articolul 95 alineatul (3); (i) o analiză a nevoilor legate de cerințele de monitorizare și evaluare și planul de evaluare menționat la articolul 49 din [Regulamentul (UE) nr. (…) de stabilire a unor dispoziții comune]. Statele membre furnizează suficiente resurse și activități de consolidare a capacităților în vederea abordării nevoilor identificate; (j) un plan de finanțare care trebuie proiectat ținând cont de dispozițiile articolelor 18 și 20 din [Regulamentul (UE) nr. [...] de stabilire a unor dispoziții comune] și în conformitate cu decizia Comisiei menționată la articolul 17 alineatul (3), plan care cuprinde: (i) un tabel care prezintă contribuția totală din EMFF planificată pentru fiecare an; (ii) un tabel care prezintă resursele EMFF aplicabile și rata cofinanțării pentru obiectivele din cadrul priorităților Uniunii menționate la articolul 6 și asistența tehnică. După caz, acest tabel indică separat resursele EMFF și ratele cofinanțării care se aplică prin derogare de la norma generală prevăzută la articolului 94 alineatul (1) pentru sprijinul menționat la articolul 72, la articolul 73, la articolul 78 alineatul (2) literele (a)-(d) și (f)-(j), la articolul 78 alineatul (2) litera (e) și la articolul 79. (k) informații privind complementaritatea cu măsurile finanțate din alte fonduri CSC sau prin programul-cadru LIFE; (l) măsuri de punere în aplicare a programelor, inclusiv: (i) desemnarea de către statul membru a tuturor autorităților menționate la articolul 107 113 din [Regulamentul (UE) nr. (…) de stabilire a unor dispoziții comune] și, în scop informativ, o scurtă descriere a structuriisistemului de management și control; (ii) o descriere a procedurilor de monitorizare și evaluare, precum și alcătuirea comitetului de monitorizare; (iii) dispozițiile adoptate pentru a asigura publicitatea programului în conformitate cu articolul 12043; (m) desemnarea partenerilor menționați la articolul 5 din [Regulamentul (UE) nr. [...] de stabilire a unor dispoziții comune] și rezultatele consultării cu partenerii respectivi; (n) în ceea ce privește obiectivul de creștere a gradului de respectare a normelor prin intermediul controlului, prevăzut la articolul 6 alineatul (6) și în conformitate cu articolul 18 alineatul (3): (i) o listă a organismelor care pun în aplicare sistemul de control, inspecție și executare și o scurtă descriere a resurselor umane și financiare ale acestora disponibile pentru control, inspecție și executare în domeniul pescăresc, a echipamentelor disponibile ale acestora pentru control, inspecție și executare în domeniul pescăresc, în special numărul de nave, aeronave și elicoptere; (ii) obiectivele generale ale măsurilor de control care trebuie puse în aplicare, indicatorii comuni de utilizat urmând a fi stabiliți în conformitate cu articolul 11033; (iii) obiectivele specifice care trebuie îndeplinite în conformitate cu prioritățile Uniunii prevăzute la articolul 6, cu detalii privind numărul elementelor care vor fi achiziționate din fiecare categorie de cheltuieli pe durata întregii perioade de programare; (o) În vederea îndeplinirii obiectivului privind colectarea de date pentru gestionarea durabilă a pescăriilor, menționat la articolul 6 alineatul (6) și la articolul 18 alineatul (4) și în conformitate cu programul multianual al Uniunii menționat la articolul 37 alineatul (5) din [Regulamentul privind politica comună în domeniul pescuitului]: (i) o descriere a activităților de colectare de date care trebuie efectuate pentru a permite: – o evaluare a sectorului pescuitului (variabilele biologice, economice și transversale, precum și studiile de cercetare pe mare), – o evaluare a situației economice a acvaculturii și a industriilor de prelucrare, – o evaluare a efectelor sectorului pescuitului asupra ecosistemului. (ii) o descriere a metodelor de stocare a datelor, a gestionării datelor și a utilizării datelor, (iii) o demonstrație a capacității de a realiza o bună gestiune financiară și administrativă a datelor colectate. Această secțiune a programului operațional este completată de articolul 23. 2. Programul operațional include metodele de calculare a costurilor simplificate menționate la articolul 57 din [Regulamentul (UE) nr. (…) de stabilire a unor dispoziții comune], a costurilor suplimentare sau a veniturilor neîncasate în conformitate cu articolul 97103 sau metoda de calculare a compensațiilor în conformitate cu criteriile relevante identificate pentru fiecare dintre activitățile prevăzute la articolul 38 alineatul (1). 3. În plus, programul operațional include o descriere a acțiunilor specifice de promovare a oportunităților egale și de prevenire a oricărei discriminări pe criterii de sex, origine rasială sau etnică, religie sau credință, handicap, vârstă sau orientare sexuală, inclusiv a măsurilor de asigurare a integrării perspectivei de gen la nivelul programului operațional și al operațiunilor. 4. Prin acte de punere în aplicare, Comisia stabilește norme privind prezentarea elementelor descrise la alineatele (1), (2) și (3). Aceste acte de punere în aplicare se adoptă în conformitate cu procedura de consultare menționată la articolul 12851 alineatul (2). Articolul 21 Aprobarea programului operațional 1. Pe lângă dispozițiile de la articolul 25 din [Regulamentul (UE) nr. [...] de stabilire a unor dispoziții comune], Comisia evaluează coerența cu prezentul regulament a programelor operaționale și contribuția efectivă a acestora la îndeplinirea priorităților Uniunii referitoare la EMFF menționate la articolul 6 și ținând cont de evaluarea ex ante. 2. Comisia aprobă programul operațional printr-un act de punere în aplicare. Articolul 22 Modificarea programului operațional 1. Comisia aprobă modificarea unui program operațional prin acte de punere în aplicare. 2. Pentru a adapta nevoile tehnice în evoluție ale activităților de control, secțiunea programului operațional menționată la articolul 20 alineatul (1) litera (n) poate fi modificată la fiecare doi ani, pentru prima oară cu efect de la 1 ianuarie 2015. În acest scop, printr-un act de punere în aplicare, Comisia adoptă o decizie prin care detaliază modificările priorităților Uniunii în ceea ce privește politica de executare și control menționată la articolul 18 alineatul (3) și operațiunile eligibile corespunzătoare care trebuie să devină prioritare. Ținând cont de noile priorități stabilite în decizia menționată la al doilea paragraf din prezentul alineat, statele membre transmit Comisiei modificarea programului operațional până la data de 31 octombrie a anului care precedă anul de punere în aplicare în cauză. 3. În conformitate cu principiul proporționalității, modificările programelor menționate la alineatul (2) beneficiază de o procedură simplificată adoptată în conformitate cu articolul 24. Articolul 23 Planul de lucru anual pentru colectarea de date 1. În vederea punerii în aplicare a articolului 20 alineatul (1) litera (o), statele membre transmit Comisiei un plan de lucru anual până la data de 31 octombrie a fiecărui an. Planurile de lucru anuale conțin o descriere a procedurilor și metodelor care urmează să fie utilizate în procesul de colectare și analizare a datelor, precum și în cel de estimare a acurateței și a preciziei acestora. 2. Statele membre transmit fiecare plan de lucru anual prin mijloace electronice. 3. Printr-un act de punere în aplicare, Comisia aprobă planul de lucru anual pentru fiecare an până la data de 31 decembrie a fiecărui an. 4. Primul plan de lucru anual include activitățile pentru anul 2014 și trebuie transmis Comisiei până cel târziu la 31 octombrie 2013. Articolul 24 Norme privind procedurile și calendarele 1. Prin acte de punere în aplicare, Comisia poate adopta norme referitoare la proceduri, format și calendare pentru: – aprobarea programelor operaționale; – depunerea și adoptarea propunerilor de modificare a programelor operaționale, inclusiv intrarea în vigoare a acestora și frecvența transmiterii pe parcursul perioadei de programare; – transmiterea și aprobarea propunerilor de modificare menționate la articolul 22 alineatul (2); – transmiterea planurilor de lucru anuale pentru colectarea de date. Procedurile și calendarele trebuie simplificate în cazul modificării programelor operaționale cu privire la: (a) transferul de fonduri între prioritățile Uniunii; (b) introducerea sau retragerea unor măsuri sau a unor tipuri de operațiuni; (c) modificările aduse descrierilor măsurilor, inclusiv modificările aduse condițiilor de eligibilitate; (d) modificările menționate la articolul 22 alineatul (2), precum și modificările ulterioare ale programului secțiunii menționate la articolul 20 alineatul (1) litera (n). Pentru a beneficia de această procedură simplificată, modificările menționate la literele (a) și (b) nu trebuie să depășească 5 % din suma alocată priorității Uniunii și 10 % din suma alocată fiecărei măsuri. 2. Aceste acte de punere în aplicare se adoptă în conformitate cu procedura de consultare menționată la articolul 12851 alineatul (2). CAPITOLUL II Programarea în cazul măsurilor finanțate în cadrul gestiunii directe Articolul 25 Programul de lucru anual 1. Pentru a pune în aplicare titlul VI capitolele I și II și articolul 92, Comisia adoptă, prin acte de punere în aplicare, programul de lucru în conformitate cu obiectivele prevăzute în capitolele menționate. Actele de punere în aplicare respective se adoptă în conformitate cu proced